钦定古今图书集成/方舆汇编/职方典/第1494卷 > 顺宁府风俗考 通志府志合载
## 钦定古今图书集成/方舆汇编/职方典/第1494卷 > 顺宁府风俗考 通志府志合载

本府

《旧志》：“境内男耕女织，鲜习文字。九种杂居，相见屈膝不拜。信鬼，以鸡骨占。设流之后，渐化汉俗。” 《郡志》：“士多浑朴，人敦古道。民守分惧法，美劣相半。俗尚节俭，婚姻称家为礼。野无游民，恒产不失。”

顺人性朴谨，厌虚诞。亲戚往来，重实不重文。庆吊随家厚薄，量亲疏，以鸡豚醴粟为仪物。间有丧葬举素，不烹不酌，吊者遂因之亦称“简朴。” 婚姻之典，甚为美便。不慕势利，不厌单寒，惟取门第相若，声气相孚，男女年齿相近为是。男女探有可从之机，邀蹇修氏，三指其门，车盖从之。女氏初不为之设茶，待三往而后饷之以饭，示不轻也。既诺，男氏投刺于女氏之百尔亲戚，谓之“递谢柬。” 从此则相往来，节令交馈矣。俟桃期既届，择吉告成。或入赘、或亲迎，从便相就，不责聘仪，不较奁具，诚美俗也。

葬事至重，郡人克勤焉。卜地选期，必请决高明，乘凶之说，不多尚也。封树随分，不敢违制，惟是砌以石，覆以土，则竭力尽心，无或忽之者。士祭其先，家有木主，晨夕瞻仰，取如生之义也。惟松楸在野，凄恻乎谷雨寒烟中，人子何心能自已乎？斯不必履春露秋霜，而荒墦兴恋矣。郡人于春秋二祭外，时多往祭焉。一饭一奠，孝思诚挚也。

士为民望，风尚先焉。顺郡业儒者诵读，而外，绳趋矩步，奔竞为羞，谨言慎行，卧碑是守。宁淡泊以自甘，无淫靡而败节。虽陶淑于《诗》《书》，亦自居朴茂之地，近于古初。素所持守与观摩然也。郡俗尚俭素，燕会有时，必以敬，游赏有度，不烦敷盘飧因便，不求珍索异。饮拜如仪，不深夜群哗。雅淡宁静，有古人风。允称醇厚。

“《筑室》宁坚不取华，宁陋必就静。涂泥而不垩粉，砌石而不施砖。” 短垣小扉，疏篱美圃，虽鲜华丽，亦觉有致。

《器物》无雕饰，无采绘。或竹或木，任质成之。以锻以陶，因俗成制，工省利用，古朴相安。

祀重二教，且有绘像顶礼者，志虔物洁，较羽流释子尤诚敬焉，是亦“从善洗心” 之一助也。开拓仅百馀年，风会日上，多醇谨慎交游，友朋非共业不频往，见虚诞，便同陌路。凡有子弟，必令从师，否则责其力田，教之习艺，断不令放浪浮薄，日染于非。间有一二荡检逾闲辈，众竞指为匪类，厌之远之不置云。

郡民穷乏者十有八九，衣食粗足者一二而已，所以晨夕作苦，男女皆然。从无携嫂呼姨，扳襟挽袖、走郊原、游寺宇者；不但困于玩赏无资，亦其性醇习谨也。

顺郡俱丛山深涧，土瘠水寒，耕获倍苦，而又牲畜无几，积粪维艰。农人治秧亩，先堆梨块如窑塔状，中空之，插薪举火，土因以焦。引水沃之，爰

加犁耙，土乃滑腻，气乃苏畅，方可布种。倘烧梨少不尽善，而或失时，则秧未可问矣。土脉薄水迟，仲夏乃得插。禾田高下不一，其形如梯级、如水裂。其坵如初月、如断核、尖凹曲折如曲蚓，非直方易治者。以故培塍补罅，役工尤钜。禾插后，雨《旸时》若则可，不则蟊害顿生，秋实因以遂耗。获时正值秋尽，霪雨方殷，未芟者黄落满畦。既芟者粉芽在穗。仓箱之望，将何慰之。农之病有如此。

山谷向阳者，可荍、可稗，可麦、可菽，彝民以之为天。然非茂草丰林，则硗确无获。刈之于冬，焚之于春，继之以犁以锄，视力田尤倍。种后少雨多霁，则庶几矣。若遇霪雨，俱归乌有？幸而及熟，又有野兽所耗，则徙家就之，种费获微，竟同佣者取值。惫哉！山农洵目击而心伤矣。

城内居民颇工纺织，村寨中间有之。然粗薄不及《蒙永》，阔不盈尺，长仅三寻，本地衣之，他郡不知取也。

郡稍产谷树，居民因习造纸之业者三五家，细白不及榆制，聊以供日用书翰。

彝性钝，不善艺，农隙则为佣。凡木工、石工、陶人、冶人辈，俱自鹤剑来此郡利之以广物用，彼利之以资身口，生长世及，殆忘其为世籍矣。郡农器颇轻于他郡，以土浅故也。农人刈稻毕，晒穗于畦塍及田间，用大斗可容数石，名曰“海簸” ，四人环立，持穗而击，稻遂落于簸中，人日可得石馀。远村亦晒穗于田，以篾笆铺于地上，堆穗于笆，以足揉之，稻随以落，日亦揉获石馀。山间彝人打荍稗，以一木长三尺，其端如钩，两手持木，反复击之。其江外困思龙山间，微产铁矿，彝人入山，日一往还，得之少许，煎而成铁，只堪铸犁。造制器物，则裂绽罔成，盖土燥气薄致然也。惟是煎矿之炉风箱用水力，大抵以水之去来为箱杆之出入，亦小慧之可观者。

郡中亦有纺织，习染者不过数家。村民稍植靛，且有“野靛” 一种，色鲜堪用，然不及他地所造，仅充土人衣著而已。

郡中彝多汉少，大抵种荍不种粟，栽麻不栽桑，造碓不造硙，畜牛不畜马，非民之惰，亦土之宜，习之便也。

元旦　焚香祝祀，卑幼礼尊长往贺亲知如他郡仪。但郡人多持斋者，高年辈持诵二氏遗典，咏赞之声沸腾。

元夜　灯光间有之，但如晨星落落，火树银花之盛，未之见也。初更以后，六街寂然矣。六之夜，老幼妇女持香缓步，群行城市间，间遇阛阓通衢桥巷转路处，插香一枝，二更后方静。俗称为“游百病” ，殆亦禳祲之意。

清明　有“拜扫” 之例，郡人先后行之，诚谨可风，不类登游侈靡也。

午日　角黍蒲艾遗馈皆然，独是陆处万山，龙舟吊屈，实希有事也。

季夏廿五日　为“星回节” ，俗呼为“火把节。” 日暮燃火炬于门，烧小炬于田，以杜蟊害。视火红紫色为稔年，为家道昌炽，色淡而暗则有差。切生肉为脍，杂以盐蒜辛辣，合食畅饮以为欢。畜马者驰骤于火炬下，盖欲娴熟其目，使无惊眺之虞。彝人则先一日庆节，如前饮食，但慎重于新岁祀先等城市。汉俗则廿五日也。

孟秋望之日　，郡人先一日祀先，献馔具楮祭奠于家，焚包送于门外，间亦有哭泣尽哀者。闻之，令人酸鼻。且有合资设赈济事于寺观者，亦见报本之意。

“中秋　惟简淡从事弦歌，深夜以待月华” ，则未之闻也。

《重九　开樽看菊》，城市皆然，惟不事佩茱萸，登高作赋也。

十月朝　为拜扫之辰，往祭亦无定期。

冬至　，彝俗以糍饼蜜相遗馈，汉俗则否。郡俗谨饬，不乐游赏。岁惟东岳诞日，群而往焉。赛祭毕即返，从无纵饮豪呼、酩酊郊原者。四月八日，浴佛会郡城中庵刹主僧设彩亭奉释迦太子香水浴之。檀那有往观者，斋茶一设而返。

在城与《右甸》及凡孔道街场之区，多有各省流寓者。服食、器用，冠婚、丧祭，俱同中州。其育子孙、置田庐，与顺俗无异。且有游泮而称“秀良” 者，不一其人矣。

云州

按州自开辟以来，陆续寄居，汉人渐多，俱各省及他郡来入籍者，其习业、服食、器用，俱相髣髴。

与中州同。士子习于《诗》书，女红勤于纺织，农事犁锄，商行贸易。市无游手好闲之徒，野有力耕火种之叟。虽则边远之区，渐为移易之俗，谓“汉彝杂处，而久道化成” ，有其训矣。